
Text rozhodnutia
Súd: Krajský súd Žilina Spisová značka: 5Co/172/2017 Identifikačné číslo súdneho spisu: 5017200211 Dátum vydania rozhodnutia: 30. 06. 2017 Meno a priezvisko sudcu, VSÚ: JUDr. Dagmar Cabadajová ECLI: ECLI:SK:KSZA:2017:5017200211.1 Uznesenie Krajský súd v Žiline ako súd odvolací, v senáte zloženom z predsedníčky senátu JUDr. Dagmar Cabadajovej a členov senátu JUDr. Miroslava Jamricha a JUDr. Gabriely Veselovej, v právnej veci žalobcu: W. D., nar. XX.X.XXXX, bytom Y. T. I., X. XXXX/XX, právne zast. Advokátskou kanceláriou JUDr. Milan Chovanec, s.r.o., so sídlom Žilina, Vojtecha Tvrdého 17, proti žalovanému: Ing. T. D., rod. D., nar. XX.XX.XXXX, bytom Y. T. I., G. XXXX/XX, v konaní o nariadenie neodkladného opatrenia, o odvolaní žalobcu proti uzneseniu Okresného súdu Žilina č.k. 442C/29/2017-21 zo dňa 22.05.2017, takto r o z h o d o l : Krajský súd uznesenie okresného súdu p o t v r d z u j e . o d ô v o d n e n i e : 1. Napadnutým uznesením okresný súd ako súd prvej inštancie návrh navrhovateľa (žalobcu) o nariadení neodkladného opatrenia zamietol. V dôvodoch svojho rozhodnutia poukazom na ust. § 324, § 325, § 329 CSP konštatoval, že navrhovateľ (žalobca) neosvedčil existenciu naliehavosti vydania neodkladného opatrenia, nakoľko neosvedčil nebezpečenstvo bezprostredne hroziacej ujmy, t.j. neosvedčil, že bez okamžitej úpravy pomerov účastníkov by bolo vlastnícke právo, resp. vecné právo k nehnuteľnosti účastníka ohrozené. Navrhovateľ (žalobca) teda nedoložil súdu listinné a ani iné dôkazy, z ktorých bolo osvedčené, že žalovaná chce zrušiť vecné bremeno k predmetnej nehnuteľnosti. Okresný súd navyše výpisom z katastra nehnuteľnosti z LV č. XXXX zo dňa 22.05.2017 zistil, že na predmetnú nehnuteľnosť je zriadené vecné bremeno - právo doživotného bývania a užívania bytu č. 12 v prospech navrhovateľa (žalobcu) a tiež na predmetné nehnuteľnosti je uvedená poznámka P 52/2017 - žaloba na určenie vlastníctva podaná na Okresnom súde Žilina pod sp.zn. 42C/29/2017 - 717/17. Okresný súd pre úplnosť dodal, že podľa § 38 a § 39 ods. 1 zák. č. 162/1995 Z.z. o katastri nehnuteľnosti a o zápise vlastníckych a iných práv k nehnuteľnostiam (Katastrálny zákon) v znení neskorších predpisov poznámka vyjadruje skutočnosti, ktoré obmedzujú oprávnenie vlastníka nakladať s nehnuteľnosťou alebo informuje o nehnuteľnosti alebo o práve k nehnuteľnosti. Okresný úrad zapíše poznámku na základe oznámenia súdu alebo iného štátneho orgánu alebo na návrh oprávneného podľa osobitných predpisov alebo účastníka súdneho konania alebo iného konania. V zmysle ust. § 228 ods. 2 CSP výrok právoplatného rozsudku o určení vlastníctva k nehnuteľnosti je záväzný aj pre osobu, ktorej sa týka návrh na vklad zániku práva zodpovedajúceho vecnému bremenu, ak bol návrh podaný v čase, keď v katastri nehnuteľnosti bola zapísaná poznámka o súdnom konaní. Uvedený inštitút teda nahrádza inštitút neodkladného opatrenia o zákaze prevádzania vlastníckeho práva nehnuteľnosti, nakoľko ustanovuje záväznosť právoplatného rozsudku o určení vlastníctva k nehnuteľnosti aj pre osobu, ktorá návrh na povolenie vkladu zániku práva zodpovedajúceho vecnému bremenu podala v čase, keď v katastri nehnuteľnosti bola zapísaná poznámka o súdnom konaní. 2. V zákonom stanovenej lehote proti uzneseniu súdu prvej inštancie podal odvolanie žalobca prostredníctvom svojho právneho zástupcu. Navrhoval odvolaciemu súdu napadnuté uznesenie okresného súdu zmeniť tak, že návrhu na vydanie neodkladného opatrenia vyhovie v celom rozsahu. Vo svojom odvolaní poukazoval na to, že dostatočne osvedčil nebezpečenstvo bezprostredne hroziacej ujmy a to predložením čestným vyhlásením a výpisom z práv z sms komunikácie. Poukazoval na to, že žalovaná sa už v minulosti pokúšala previesť vlastníctvo k spornej nehnuteľnosti. Nehnuteľnosť bola na žalovanú prevedená žalobcom v dobrej viere, že sa o neho bude stať, čo do dnešného dňa nevykonáva, pričom zdravotný stav žalobcu sa výrazne zhoršil a je odkázaný na celodennú starostlivosť. Dcéra žalovanej kontaktovala Ing. K. D. s tým, že žalovaná chce byt previesť. Žiadala ju o občiansky preukaz žalobcu, z čoho vyplýva záujem o prevod vlastníckeho práva k nehnuteľnosti v prípade výmaz vecného bremena. Uvádzal, že k predmetnej nehnuteľnosti má zriadené vecné bremeno doživotného bývania, čo má predstavovať jeden z dôvodov neosvedčenosti bezprostredne hroziacej ujmy. S týmto stanoviskom okresného súdu sa nestotožňuje. Podal žalobu o určenie vlastníctva. Spor sa netýka zriadenia vecného bremena a zriadené vecné bremeno nemá žiadny dopad na toto konanie o určenie vlastníctva, nakoľko vecné bremeno nebráni prevodu vlastníckeho práva k nehnuteľnosti. Pokiaľ sa týka zapísanej poznámky na príslušnom LV o tom, že prebieha súdne konanie ako ďalší z dôvodov na nenariadenie neodkladného opatrenia - nakoľko táto poznámka má dokonca nahrádzať inštitút neodkladného opatrenia - tento právny názor neberie ohľad na dôsledky spojené s prevodom vlastníctva k nehnuteľnosti, prípadne na zaťaženie nehnuteľnosti počas súdneho konania. Inštitút poznámky v katastri nehnuteľnosti o tom, že sa vedie konanie, nemožno stavať na roveň inštitútu neodkladného opatrenia. Ustanovenie § 228 ods. 2 CSP zákonodarca zahrnul do procesného kódexu primárne z dôvodu ochrany nadobúdateľa, aby tento videl, že prebieha súdne konanie a mohol sa rozhodnúť, či nehnuteľnosť nenadobudne a z dôvodu ochrany žalobcu, avšak za situácie, keď prevod vlastníctva nastane po vyhlásení rozhodnutia pred nadobudnutím jeho právoplatnosti. Zápis z poznámky v katastri nehnuteľnosti o prebiehajúcom súdnom konaní nemá vplyv na konanie o návrhu na vklad a neobmedzuje prevod vlastníckeho práva, ak jeho prevodu môže dôjsť. Úmysel zákonodarcu pri prijímaní CSP bolo klásť dôraz na hospodárnosť konania. Má za to, že je nehospodárnym, aby on ako žalobca neustále menil pasívne legitimované subjekty v súlade s hmotným právo a vykonával ďalšie a ďalšie procesné úkony s rizikom, že ak prevod nastane a on ako žalobca si to včas nevšimne a jeho žaloba bude zamietnutá. Navyše orgán katastra nehnuteľnosti rozhoduje o návrhu na vklad v lehote 30 dní. Podľa jeho názoru návrhu na neodkladné opatrenie bolo potrebné vyhovieť práve aj s poukazom na hospodárnosť konania. Navyše môže nastať situácia, že nový nadobúdateľ bude osobou v konkurze alebo sa do konkurzu počas konania dostane. Má za to, že súd prvej inštancie neposúdil ďalekosiahle následky jeho rozhodnutia vychádzajúc z právneho názoru, že poznámka v katastri nahrádza neodkladné opatrenie. Argumentácia súdu prvej inštancie mohla obstáť za starej právnej úpravy O.s.p., pokiaľ sa žaloba týkala neplatnosti právneho úkonu, ktorým bola nehnuteľnosť prevedená. Výrok, ktorým by bola určená neplatnosť takéhoto právneho úkonu, by zaväzoval aj každú ďalšiu osobu. V zmysle CSP žalovať neplatnosť takéhoto právneho úkonu nemožno a je potrebné podať určovaciu žalobu, v ktorej je hmotným právom vymedzený okruh subjektov vystupujúcich na stranách sporu, pričom ustanovenia hmotného práva nemožno obchádzať ustanoveniami práva procesného o záväznosti rozsudku aj voči tretej osobe, ktorej je takýmto spôsobom odňatá možnosť konať pred súdom. V tejto súvislosti poukázal na rozhodnutia Okresného súdu Michalovce, Krajského súdu v Košiciach a Najvyššieho súdu SR, 3. Krajský súd ako súd funkčne príslušný na rozhodnutie o odvolaní (§ 34 CSP) po zistení, že odvolanie bolo podané oprávneným subjektom v zákonom stanovenej lehote (§ 362 ods. 1 CSP), preskúmal uznesenie okresného súdu v rozsahu vyplývajúcom z ust. § 379 CSP a bez nariadenia pojednávania (§ 385 ods. 1 CSP a contrario) rozhodnutie súdu prvej inštancie podľa § 387 ods. 1 CSP ako vecne správne potvrdil. 4. Podľa § 387 ods. 1 CSP, odvolací súd rozhodnutie súdu prvej inštancie potvrdí, ak je vo výroku vecne správne. 5. Podľa § 387 ods. 2 CSP, ak sa odvolací súd v celom rozsahu stotožňuje s odôvodnením napadnutého rozhodnutia, môže sa v odôvodnení obmedziť len na skonštatovanie správnosti dôvodov napadnutého rozhodnutia, prípadne doplniť na zdôraznenie správnosti napadnutého rozhodnutia ďalšie dôvody. 6. Odvolací súd podrobne preskúmal všetky rozhodujúce otázky, ktoré boli vo veci v rámci odvolania žalobcom vznesené a v plnom rozsahu sa stotožnil so skutkovými a právnymi závermi súdu prvej inštancie. Okresný súd v dostatočnom rozsahu zistil skutočnosti rozhodné pre posúdenie danej veci, vecne správne rozhodol a svoje rozhodnutie odôvodnil v súlade s ustanovením § 220 ods. 2 CSP v spojení s § 234 ods. 2 CSP. 7. Podmienkou pre nariadenie neodkladného opatrenia je osvedčenie, že bez okamžitej, i keď len dočasnej úpravy pomerov by bolo právo účastníka ohrozené. Z charakteru neodkladného opatrenia vyplýva, že pred jeho nariadením, súd nemusí zisťovať všetky skutočnosti, ktoré sú potrebné pre vydanie konečného rozhodnutia a pri ich zisťovaní nemusí byť vždy dodržaný formálny postup stanovený pre dokazovanie. Je však nevyhnutné, aby boli osvedčené aspoň základné skutočnosti potrebné pre záver o pravdepodobnosti nároku, ktorému sa má poskytnúť predbežná ochrana. Neodkladné opatrenie je predbežným v tom zmysle, že sa ním neprejudikujú práva účastníkov konania, ani tretích osôb. Nie sú teda opatreniami konečnými, ich účelom je iba dočasná úprava pomerov účastníkov, pretože nimi nenadobúda účastník práva, o ktorých bude rozhodnuté, až rozhodnutím vo veci samej. Návrh na nariadenie neodkladného opatrenia nie je dôvodný najmä vtedy, ak potreba dočasnej úpravy vzťahov účastníkov konania nie je naliehavá a navrhovateľ dostatočne neosvedčí bezprostredné ohrozenie práva, ktorému sa má poskytnúť predbežná ochrana alebo svoju obavu o ohrozenie výkonu súdneho rozhodnutia. Iba samotná domnienka ohrozenia práva alebo domnienka možnosti ohrozenia budúceho výkonu rozhodnutia zo strany navrhovateľa, nemôže byť dôvodom na nariadenie neodkladného opatrenia. Z vyššie uvedených hľadísk posudzoval predmetnú vec aj odvolací súd. 8. Skutočnosti tvrdené žalobcom v návrhu na nariadenie neodkladného opatrenia, či v podanom odvolaní podľa názoru odvolacieho súdu neosvedčujú existenciu naliehavosti vydania neodkladného opatrenia, nakoľko nebolo osvedčené nebezpečenstvo bezprostredne hroziacej ujmy a okamžitej úpravy pomerov strán sporu. V tejto súvislosti taktiež poukazuje na ust. § 228 ods. 2 CSP. 9. Vzhľadom na vyššie uvedené skutočnosti krajský súd rovnako ako okresný súd dospel k záveru, že v predmetnej veci neboli splnené podmienky pre nariadenie neodkladného opatrenia, nakoľko zo strany žalobcu nebolo osvedčené nebezpečenstvo bezprostredne hroziacej ujmy. 10. Rozhodnutie odvolacieho súdu bolo prijaté hlasovaním v pomere hlasov 3:0. Poučenie: Proti tomuto uzneseniu odvolanie n i e j e prípustné. Poučenie o dovolaní: Proti rozhodnutiu odvolacieho súdu je prípustné dovolanie, ak to zákon pripúšťa. (§ 419 Civilného sporového poriadku, v ďalšom texte už len „CSP“) Dovolanie je prípustné proti každému rozhodnutiu odvolacieho súdu vo veci samej alebo ktorým sa konanie končí, ak a) sa rozhodlo vo veci, ktorá nepatrí do právomoci súdov, b) ten, kto v konaní vystupoval ako strana, nemal procesnú subjektivitu, c) strana nemala spôsobilosť samostatne konať pred súdom v plnom rozsahu a nekonal za ňu zákonný zástupca alebo procesný opatrovník, d) v tej istej veci sa už prv právoplatne rozhodlo alebo v tej istej veci sa už prv začalo konanie, e) rozhodoval vylúčený sudca alebo nesprávne obsadený súd, alebo f) súd nesprávnym procesným postupom znemožnil strane, aby uskutočňovala jej patriace procesné práva v takej miere, že došlo k porušeniu práva na spravodlivý proces (§ 420 CSP). Dovolanie je prípustné proti rozhodnutiu odvolacieho súdu, ktorým sa potvrdilo alebo zmenilo rozhodnutie súdu prvej inštancie, ak rozhodnutie odvolacieho súdu záviselo od vyriešenia právnej otázky, a) pri ktorej riešení sa odvolací súd odklonil od ustálenej rozhodovacej praxe dovolacieho súdu, b) ktorá v rozhodovacej praxi dovolacieho súdu ešte nebola vyriešená alebo c) je dovolacím súdom rozhodovaná rozdielne. Dovolanie v prípadoch uvedených v odseku 1 nie je prípustné, ak odvolací súd rozhodol o odvolaní proti uzneseniu podľa § 357 písm. a) až n). (§ 421 ods. 1 a 2 CSP) Dovolanie podľa § 421 ods. 1 nie je prípustné, ak a) napadnutý výrok odvolacieho súdu o peňažnom plnení neprevyšuje desaťnásobok minimálnej mzdy; na príslušenstvo sa neprihliada, b) napadnutý výrok odvolacieho súdu o peňažnom plnení v sporoch s ochranou slabšej strany neprevyšuje dvojnásobok minimálnej mzdy; na príslušenstvo sa neprihliada, c) je predmetom dovolacieho konania len príslušenstvo pohľadávky a výška príslušenstva v čase začatia dovolacieho konania neprevyšuje sumu podľa písmen a) a b). Na určenie výšky minimálnej mzdy v prípadoch uvedených v odseku 1 je rozhodujúci deň podania žaloby na súde prvej inštancie. (§ 422 ods. 1 a 2 CSP) Dovolanie len proti dôvodom rozhodnutia nie je prípustné. (§ 423 CSP) Dovolanie nie je prípustné proti rozsudku, ktorým sa vyslovilo, že sa manželstvo rozvádza, že je neplatné alebo že nie je a proti uzneseniu v konaní o návrat maloletého do cudziny vo veciach neoprávneného premiestnenia alebo zadržania (§ 76 Civilného mimosporového poriadku, v ďalšom texte už len „CMP“). Dovolanie sa podáva v lehote dvoch mesiacov od doručenia rozhodnutia odvolacieho súdu oprávnenému subjektu na súde, ktorý rozhodoval v prvej inštancii. Ak bolo vydané opravné uznesenie, lehota plynie znovu od doručenia opravného uznesenia len v rozsahu vykonanej opravy. Dovolanie je podané včas aj vtedy, ak bolo v lehote podané na príslušnom odvolacom alebo dovolacom súde. (§ 427 ods. 1 a 2 CSP) V dovolaní sa popri všeobecných náležitostiach podania ustanovených v § 127 Ods. 1 C. s. p. (ktorému súdu je určené, kto ho robí, ktorej veci sa týka, čo sa ním sleduje a podpísania) uvedie, proti ktorému rozhodnutiu smeruje, v akom rozsahu sa toto rozhodnutie napáda, z akých dôvodov sa rozhodnutie považuje za nesprávne (dovolacie dôvody) a čoho sa dovolateľ domáha (dovolací návrh). (§ 428 CSP) Dovolateľ musí byť v dovolacom konaní zastúpený advokátom. Dovolanie a iné podania dovolateľa musia byť spísané advokátom. Povinnosť podľa odseku 1 neplatí, ak je a) dovolateľom fyzická osoba, ktorá má vysokoškolské právnické vzdelanie druhého stupňa, b) dovolateľom právnická osoba a jej zamestnanec alebo člen, ktorý za ňu koná má vysokoškolské právnické vzdelanie druhého stupňa, c) dovolateľ v sporoch s ochranou slabšej strany podľa druhej hlavy tretej časti tohto zákona zastúpený osobou založenou alebo zriadenou na ochranu spotrebiteľa, osobou oprávnenou na zastupovanie podľa predpisov o rovnakom zaobchádzaní a o ochrane pred diskrimináciou alebo odborovou organizáciou a ak ich zamestnanec alebo člen, ktorý za ne koná má vysokoškolské právnické vzdelanie druhého stupňa. (§ 429 CSP) Rozsah, v akom sa rozhodnutie napáda, môže dovolateľ rozšíriť len do uplynutia lehoty na podanie dovolania. (§ 430 CSP)

